Bedobta a törölközőt az MSZP hajdú-bihari elnöke - Cívishír.hu
Helyben járóMSZPHajdú-Bihar
Bedobta a törölközőt az MSZP hajdú-bihari elnöke
2017.05.09. 10:57
Madarasi István (b.), városi és Huszka Imre megyei elnök egy korábbi tájékoztatón (Fotó: civishir.hu)
A debreceni időközi választás kudarca miatt vonul háttérbe.
Lemondott posztjáról Huszka Imre, az MSZP Hajdú-Bihar megyei elnöke azután, hogy a vasárnapi debreceni időközi választáson a szocialisták jelöltje súlyos vereséget szenvedett – ezt maga az érintett erősítette meg a Magyar Nemzetnek.
A lapnak úgy fogalmazott, hogy vállalja a személyes felelősséget.
Mint ismert: Debrecenben amiatt írták ki az időközi voksolást, mert Danku Attila fideszes önkormányzati képviselő januárban elhunyt.
A Magyar Nemzet emlékeztet arra, hogy a baloldalon komoly vita alakult ki, hogy legyen-e, és ha igen, milyen feltételekkel helyben együttműködés, a Magyar Szocialista Párt és a Demokratikus Koalíció a sajtóban üzengetett egymásnak. Egymást vádolták, amiért nem tudtak egyezségre jutni, végül mindkét párt önállóan mérette meg magát.
A voksoláson a Fidesz–KDNP jelöltje, Türk László 58 százalékkal győzött, a második pedig a jobbikos Keresztesy Gergő lett 16 százalékkal. A baloldali indulók csak ezután jöttek: a DK színeiben versenybe szálló Vaszkó Imre 9, az MSZP-s Pásztor Patrik pedig kevesebb mint 5 százalékot ért el.
MSZPHajdú-Bihar